《送路德章芾三首 其三》
宋代·袁燮

贤哉子路子，德性兼刚柔。险难极变态，志节凛高秋。

访我大江滨，亟别挽莫留。问子将何之，长淮理扁舟。

主人得仁贤，欲为经远谋。男儿处斯世，器业追前修。

努力建硕画，勿贻师门羞。

作者简介：（1144—1224）庆元府鄞县人，字和叔，号絜斋。师事陆九渊。孝宗淳熙八年进士。调江阴尉。浙西大饥，前往赈恤有方。宁宗即位，为太学正。庆元党禁起，以论去。召为都官郎官，迁司封郎官、国子祭酒。后为礼部侍郎。与丞相史弥远争议和事，被劾罢。起知温州，进直学士。卒谥正献。有《絜斋集》、《絜斋家塾书钞》等。